
	    Comisia pentru agricultură, silvicultură, industrie alimentară şi servicii  specifice
	Bucureşti,09.02.2015
Nr.4c-4/41


RAPORT 
asupra proiectului de Lege pentru aprobarea Ordonanţei de urgenţă a Guvernului nr.41/2014 privind înfiinţarea, organizarea şi funcţionarea Agenţiei pentru Finanţarea Investiţiilor Rurale, 

prin reorganizarea Agenţiei de Plăţi pentru Dezvoltare Rurală şi Pescuit
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr. 41/2014 privind înfiinţarea, organizarea şi funcţionarea Agenţiei pentru Finanţarea Investiţiilor Rurale, prin reorganizarea Agenţiei de Plăţi pentru Dezvoltare Rurală şi Pescuit ,  transmis cu adresa nr. PLx. 575 din 15 decembrie 2014 şi înregistrată sub nr.4c-4/533/17.12.2014.
La întocmirea raportului, Comisia a avut în vedere avizul favorabil al Consiliului Legislativ nr. 713 din 19 iunie 2014.
Proiectul de ordonanţă de urgenţă are ca obiect de reglementare: înfiinţarea, organizarea şi funcţionarea Agenţiei pentru Finanţarea Investiţiilor Rurale, ca instituţie publică, cu personalitate juridică, în subordinea Ministerului Agriculturii şi Dezvoltării Rurale, finanţată din venituri proprii şi subvenţii de la bugetul de stat, prin reorganizarea Agenţiei de Plăţi pentru Dezvoltare Rurală şi Pescuit, care se desfiinţează. Principala atribuţie a noii entităţi vizează implementarea tehnică şi financiară a Fondului European pentru Agricultură şi Dezvoltare Rurală în concordanţă cu strategia şi măsurile stabilite în Programul naţional de dezvoltare rurală pentru perioada 2014-2020.

Proiectul de Lege a fost adoptat  de Senat în şedinţa din 8 decembrie  2014.
La lucrările comisiei, din data de 3 februarie 2015, au fost prezenţi 35 de deputaţi, din totalul de 37 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu majoritate de  de voturi(s-au înregistrat 6 voturi împotrivă), adoptarea în forma prezentată de Senat a  proiectului de lege cu amendamentele respinse prezentate în anexă.
În raport de obiectul şi conţinutul reglementării, proiectul de lege,  face parte din categoria legilor ordinare.
Proiectul de lege, conform dispoziţiilor art. 76 alin. 2 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat este de competenţa decizională a Camerei Deputaţilor. 
PREŞEDINTE, 

             SECRETAR, 
      Nini SĂPUNARU                       Costel ŞOPTICA

                   
Întocmit:  Consilier dr.  Gabriela Ciurea
AMENDAMENTE RESPINSE 

	1. 
	Art. 15. – (1) Agenţia utilizează pentru aparatul propriu, centrele regionale pentru finanţarea investiţiilor rurale şi oficiile judeţene pentru finanţarea investiţiilor rurale un număr de 200 de autoturisme pentru activităţi specifice, cu un consum lunar de carburanţi de 600l/autoturism.
(2) Oficiul Judeţean pentru Finanţarea Investiţiilor rurale Tulcea utilizează o şalupă, cu un consum lunar de carburanţi de 600l/şalupă.
	1. Articolul  15 alineatele  (1) şi (2)  se modifică şi vor avea următorul cuprins:
   Art. 15. – (1) Agenţia utilizează pentru aparatul propriu, centrele regionale pentru finanţarea investiţiilor rurale şi oficiile judeţene pentru finanţarea investiţiilor rurale un număr de 200 de autoturisme pentru activităţi specifice, cu un consum lunar de carburanţi stabilit prin ordin al ministrului agriculturii şi dezvoltării rurale.
(2) Oficiul Judeţean pentru Finanţarea Investiţiilor rurale Tulcea utilizează o şalupă, cu un consum lunar de carburanţi stabilit prin ordin al ministrului agriculturii şi dezvoltării rurale.
Autor: Deputat PNL: Chirteş Ioan-Cristian
	1. Pentru a diferenţia cantităţile de combustibil în funcţie de complexitatea activităţii din oficiile judeţene.
2. Pentru a elimina eventualele abuzuri în repartizarea cotei.

